ANC betoog voor EFF huis oorhandigFoto: @ThulaniMsimang/Twitter Honderde ANC-ondersteuners het Saterdag buite president Jacob Zuma se omstrede Nkandla-woning in KwaZulu-Natal betoog voor die oorhandiging van ŉ huis deur die Ekonomiese Vryheidsvegters (EFF). ŉ Groep polisiebeamptes het voor die huis, wat sowat 300m van Zuma se heining gebou is, wag gehou. Die polisie het ook sowat ŉ kilometer voor die huis ŉ padblokkade opgerig en alle voertuie wat daar verbyry deursoek. Sowat 70 polisiemotors, Njalas en ŉ helikopter is ook in die gebied opgemerk. Die EFF het die huis vir ŉ bejaarde vrou en haar kleinkinders gebou. ŉ Groep EFF-lede het vroeër afrondingswerk aan die huis se dak gedoen. ŉ Markiestent en stoele is langs die huis opgestel. Die ANC-lede het in die pad af betoog en gesing. Julius Malema, leier van die EFF, sal na verwagting later vandag die oorhandiging van die huis bywoon.